《和戴龙山丁祭十二韵》
明代·孙承恩

殷祭宵当午，良辰日在丁。生民匪吾道，长梦竟谁醒。

陛遣温纶重，筵铺黍稷馨。肃雍昭礼乐，于穆俨神灵。

宇宙资元化，删脩正大经。聋闻儆雷电，㫧昧识丹青。

木铎疑徇座，弦歌或近屏。驰神劳仰极，想像愧中扃。

道与乾坤并，恩当肺腑铭。登天悲伎俩，志学惜年龄。

瀚海将探蠡，洪钟拟举莛。礼成馀敬在，翘首立宫庭。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。